SPOILERALERT: Det afsløres i artiklen, hvem der må forlade programmet efter sjette afsnit af "Udfordringen - Kampen om Kilimanjaro". For første gang i programmet er deltagerne nu blevet delt op, og de skal kæmpe individuelt uden at have mulighed for at vide, hvordan de andre deltagere klarer sig. Men allerede kort efter dagens udfordring - nemlig at bygge sin egen lejrplads - var gået i gang, valgte 21-årige Kristine Vingaard Olesen at trække sig fra programmet. Se hele programmet HER . Du har også mulighed for at se snigpremieren på syvende afsnit. - Jeg tror jeg stopper nu. Jeg synes, jeg har fået vendt tingene meget. Vi har ikke fået meget at spise eller søvn, og jeg ved at det påvirker en meget – så jeg har holdt hovedet koldt. Men så blev det en ny dag, nu er jeg stået op, og jeg kan mærke, at jeg har det bedst med at sige stop nu og gå med det. Jeg vil fortryde mere, hvis ikke jeg handler på den følelse, end hvis jeg bliver ved med at presse mig selv, forklarede hun til chefinstruktør, Jon Lindberg. Og det var ikke opgaven med at bygge sin egen lejrplads, der skræmte hende væk. Den var hun allerede godt i gang med. - Jeg synes, det er en rigtig god opgave, og jeg synes at det er fedt at kunne vise, hvad vi kan individuelt, men jeg kan mærke, at jeg er nødt til at have mig selv med i det, og når jeg kan mærke, at nu er det nok, så må jeg handle på det, sagde hun og tilføjede så: - Vi er jo kommet langt alle sammen, og det har været mega fedt. Jeg glæder mig til at se, hvem der vinder. Fordi Kristine valgte at forlade programmet, besluttede Jon Lindberg, at de resterende deltager kunne blive endnu en nat. Og den sidste deltager, der må forlade programmet inden finalen fik således natten til at komme i mål med lejrpladsen. - Nu har jeg så hele natten til at gå og bygge. Den står på low batteri lige nu, og uden snor ved jeg faktisk ikke lige, hvor meget mere jeg kan komme i tanke om. Jeg kommer nok ikke til at sove meget i nat, lød det fra en træt Klaus Rognild ved dagens ende. Kristine Vingaard Olesen kunne i løbet af sin deltagelse i "Udfordringen - Kampen om Kilimanjaro" fejre sin 21-års fødselsdag.

Opsummering:
I Vitskøl Klosterskov bliver deltagerne delt op og skal klare sig selv. På en dag skal de bygge en lejrplads med vandtæt tag.